Imtella' Novembru 2, 2021 Raġel li talab li jingħata d-divorzju mill-mara li magħha għandu wild, kellu t-talba tiegħu miċħuda mill-Qorti Ċivili. Il-Qorti semgħet lir-raġel jibbaża t-talba tiegħu fuq il-fatt li ilu mifrud minn ma' martu għaxar snin, u li dawn isseparaw uffiċjalment tliet snin ilu. Qal li binhom, li twieled fis-sena 2000, illum huwa maġġorenni, u m'hemmx pendenzi ta' manteniment bejniethom. Madanakollu, martu oġġezzjonat għal din it-talba, u spjegat li żewġha kien ħarab minn Malta bla kliem u bla sliem meta binhom kellu 11-il sena, u qatt ma semgħet iktar b'aħbaru, għajr riċentament. Qalet li kellha trabbi lil binha waħedha bl-għajnuna tas-sigurtà soċjali, u fl-istess waqt kienet qed tieħu ħsieb ukoll lil ommha anzjana, u għalhekk ma setgħetx toħroġ taħdem. Żiedet li bl-għaqal tagħha kien irnexxielha żżomm lil binha fl-iskola, fejn għadu jistudja sal-lum. Saħqet li mhux minnu li ma kienx hemm pendenzi ta' manteniment, u li bħalissa għaddejjin proċeduri ta' medjazzjoni biex ir-raġel irodd il-manteniment. Il-Qorti, ippreseduta mill-Imħallef Abigail Lofaro, m'emmnitx lir-raġel meta qal li kien jibgħat il-flus tal-manteniment ma' ħbieb tiegħu, għax lanqas kien kapaċi jsemmi l-ismijiet ta' dawn il-persuni jew jipprovdi xi prova ta' dan il-ħlas. Il-Qorti qalet li minkejja li ma kienx hemm xi sentenza li tobbligah jgħaddi l-manteniment, hija l-liġi li torbot lill-ġenituri li jmantnu lil uliedhom. Huwa kellu għalhekk it-talba għad-divorzju miċħuda.